Το ***Misery*** είναι αμερικανικό θρίλερ παραγωγής 1990 σε σκηνοθεσία Ρομπ Ράινερ. Το σενάριο έγραψε ο Γουίλιαμ Γκόλντμαν και είναι βασισμένο στο ομώνυμο βιβλίο του Στίβεν Κινγκ. Πρωταγωνιστούν οι Τζέιμς Κάαν και Κάθι Μπέιτς. Η ταινία αφηγείται την ιστορία ενός διάσημου συγγραφέα, του Πολ Σέλντον, ο οποίος στο δρόμο για το σπίτι τρακάρει και τραυματίζεται σοβαρά. Θα σωθεί από τη νοσοκόμα και τη "νούμερο 1 θαυμάστριά του" Άννι Γουίλκς, η οποία τον πηγαίνει στο απομονωμένο σπίτι της. Η Άννι αποδεικνύεται κάπως "ασταθής" και ο Πολ βρίσκεται σακατεμένος, ναρκωμένος και στο έλεός της.

Η ταινία έλαβε καλές κριτικές ενώ ξεχώρισε η ερμηνεία της Μπέιτς, η οποία βραβεύτηκε με το Όσκαρ Α' Γυναικείου Ρόλου.

Πλοκή
-----

Ο φημισμένος νοβελίστας Πολ Σέλντον είναι ο συγγραφέας των ρομαντικών μυθιστορημάτων που αφηγούνται τις ιστορίες της Τσαστέιν Μίζερι. Παρ' όλα αυτά, θέλει οπωσδήποτε να ασχοληθεί με κάτι διαφορετικό. Αφού ολοκλήρωσε το νέο του βιβλίο, αναχωρεί από το Σίλβερ Κρικ στο Κολοράντο με προορισμό το σπίτι του στη Νέα Υόρκη. Στην πορεία το αυτοκίνητό του ξεφεύγει από το δρόμο λόγω χιονοθύελλας. Διασώζεται από τη νοσοκόμα Άννι Γουίλκς, η οποία τον πηγαίνει στο απομονωμένο σπίτι της. Και τα δύο πόδια του Πολ είναι σπασμένα και ο ένας ώμος του είναι εξαρθρωμένος, αφήνοντάς τον βαριά τραυματισμένο στο κρεβάτι, ανίκανο να μπορεί να κινηθεί. Η Άννι ισχυρίζεται ότι είναι η νούμερο ένα θαυμάστριά του. Προς ευχαρίστησή της, ο Πολ της επιτρέπει να διαβάσει το τελευταίο του βιβλίο και μόλις το τέλειωσε του ομολογεί ότι δεν της άρεσε λόγω ασεβών λέξεων που χρησιμοποίησε. Ενώ τον ταίζει, χάνει την ψυχραιμία της και χύνει τη σούπα πάνω του, αλλά επανακτά τον έλεγχο και ζητάει συγνώμη. Αργότερα, η Άννι αγοράζει το τελευταίο βιβλίο του Πολ, "Το Παιδί της Μίζερι", το οποίο ο Πολ σκοπεύει να είναι και το τελευταίο βασισμένο σε αυτόν τον χαρακτήρα. Αφού τελειώσει την ανάγνωση του βιβλίου και μάθει ότι η αγαπημένη της ηρωίδα, η Μίζερι, πεθαίνει, η Άννι γεμάτη θυμό μπαίνει στο δωμάτιο του Πολ και σπάει ένα μικρό τραπέζι στο κεφάλι του. Του αποκαλύπτει ότι δεν επικοινώνησε ποτέ με το νοσοκομείο ή οποιονδήποτε άλλο, δεδομένου ότι προηγουμένως υποστήριξε ότι είχε κάνει. Η Άννι φεύγει και ο Πολ προσπαθεί να δραπετεύσει από το δωμάτιο, αλλά ανακαλύπτει ότι η πόρτα είναι κλειδωμένη. 

Το επόμενο πρωί, η Άννι αναγκάζει τον Πολ να κάψει το ακυκλοφόρητο βιβλίο του. Όταν ο Πολ είναι αρκετά καλά για να σηκωθεί από το κρεβάτι, αυτή επιμένει να γράψει ένα καινούριο βιβλίο με τίτλο "Η Επιστροφή της Μίζερι", στο οποίο θα επαναφέρει την ηρωίδα πίσω στη ζωή. Ο Πολ διστακτικά γράφει το βιβλίο, πιστεύοντας ότι η Άννι είναι ικανή και να τον σκοτώσει. Ωστόσο, καταφέρνει να βγαίνει από το δωμάτιο όταν η Άννι πηγαίνει στην πόλη για δουλειές, χρησιμοποιώντας μια φουρκέτα ως κλειδί. Ο Πολ θα προσπαθήσει να δώσει στην Άννι μια μεγάλη δόση των παυσίπονων που του έδινε, αλλά η Άννι κατά λάθος ρίχνει το ποτήρι με το κρασί. Κατά τη διάρκεια μιας άλλης δραπέτευσής του έξω από το δωμάτιο, ο Πολ ανακαλύπτει ότι η Άννι ήταν ύποπτη για το θάνατο πολλών βρεφών. Αργότερα, η Άννι ναρκώνει τον Πολ και τον δένει στο κρεβάτι. Όταν ξυπνάει, του λέει ότι κατάλαβε ότι βγήκε από το δωμάτιο όταν αυτή έλειπε και ανακάλυψε ότι σχεδίαζε να τη σκοτώσει. Τότε σπάει τους αστράγαλούς του με μια βαριοπούλα.

Εν τω μεταξύ, ο τοπικός σερίφης αρχίζει να ενδιαφέρεται για τον συγγραφέα, ο οποίος πλέον αγνοείται. Επισκέπτεται την Άννι και ανακαλύπτει ότι ο Πολ είναι ναρκωμένος και κρυμμένος στο υπόγειο. Η Άννι τον πυροβολεί και τον σκοτώνει. Τότε λέει στον Πολ ότι το τέλος έφτασε και πρέπει να πεθάνουν μαζί. Ο Πολ συμφωνεί, ζητώντας της να ολοκληρώσει το βιβλίο ώστε να μπορέσουν "να δώσουν τη Μίζερι πίσω στον κόσμο". Καθώς ο Πολ τελειώνει το τελευταίο κεφάλαιο, λέει στην Άννι να του φέρει ένα τσιγάρο, ένα σπίρτο και μια σαμπάνια, μια συνήθεια του Πολ κάθε φορά που ολοκληρώνει ένα βιβλίο. Καθώς την στέλνει να φέρει ένα δεύτερο ποτήρι, βρέχει το βιβλίο με υγρό αναπτήρα που βρήκε στο υπόγειο. Όταν η Άννι επιστρέφει προσπαθεί να σβήσει τη φωτιά και ο Πολ τη χτυπάει στο κεφάλι με τη γραφομηχανή. Η Άννι τον πυροβολεί στον ώμο και του ορμά. Οι δυο τους παλεύουν, αλλά ο Πολ καταφέρνει να της βάλει τρικλοποδιά και η Άννι πέφτει κάτω χτυπώντας το κεφάλι της πάνω στη γραφομηχανή. Καθώς ο Πολ φεύγει από το δωμάτιο, η Άννι του ορμά ξανά και αυτός τη χτυπά στο κεφάλι με ένα μικρό άγαλμα, σκοτώνοντάς την.

Δεκαοκτώ μήνες αργότερα, ο Πολ (τώρα σε θέση να περπατήσει ξανά με τη βοήθεια ενός μπαστουνιού) συναντιέται με την εκδότριά του Μάρσα σε ένα εστιατόριο, συζητώντας το πρώτο του μυθιστόρημα που δεν είχε σχέση με τη Μίζερι, με τίτλο "The Higher Education of J. Philip Stone", το οποίο είχε γίνει επιτυχία. Η Μάρσα τον ρωτάει αν θα ήθελε να γράψει ένα βιβλίο για αυτά που πέρασε με την Άννι, αλλά ο Πολ δηλώνει ότι δεν θα του έκανε καλό κάτι τέτοιο. Τότε βλέπει ένα όραμα της Άννι ως σερβιτόρα αλλά τελικά είναι κάποια άλλη. Η σερβιτόρα του λέει ότι είναι η νούμερο ένα θαυμάστριά του και ο Πολ της απαντάει "Αυτό είναι πολύ γλυκό εκ μέρους σου".

Ηθοποιοί και χαρακτήρες
-----------------------

* Τζέιμς Κάαν στο ρόλο του *Πολ Σέλντον*
* Κάθι Μπέιτς στο ρόλο της *Άννι Γουίλκς*
* Ρίτσαρντ Φάρνσγουορθ στο ρόλο του *Σερίφη*
* Φράνσις Στερνχάγκεν στο ρόλο της *Βιρτζίνια*
* Λορίν Μπακόλ στο ρόλο της *Μάρσα*

Παραγωγή
--------

### Κάστινγκ

Ο ρόλος του Πολ Σέλντον αρχικά προσφέρθηκε στον Τζακ Νίκολσον αλλά τον απέρριψε επειδή δεν ήταν σίγουρος αν θα ήθελε να κάνει κι άλλη ταινία βασισμένη σε βιβλίο του Στίβεν Κινγκ μετά από αυτά που πέρασε στην ταινία *Η Λάμψη* του Στάνλεϊ Κιούμπρικ. Σύμφωνα με τον σεναριογράφο της ταινίας Γουίλιαμ Γκόλντμαν, ο ρόλος επίσης προτάθηκε στους Γουίλιαμ Χαρτ, Κέβιν Κλάιν, Μάικλ Ντάγκλας, Χάρισον Φορντ, Ντάστιν Χόφμαν, Ρόμπερτ Ντε Νίρο, Αλ Πατσίνο, Ρίτσαρντ Ντρέιφους, Τζιν Χάκμαν, Ρόμπερτ Ρέντφορντ και Γουόρεν Μπίτι. Όλοι τους αρνήθηκαν. Σε μια συνέντευξή του, ο Γκόλντμαν αποκάλυψε ότι λίγοι ηθοποιοί ήθελαν να παίξουν το ρόλο επειδή η Άννι Γουίλκς επισκίαζε τόσο πολύ το χαρακτήρα του Πολ Σέλντον.

Πρώτη επιλογή για το ρόλο της Άννι ήταν η Αντζέλικα Χιούστον, η οποία ενδιαφερόταν αλλά της ήταν αδύνατο να δεχθεί εξαιτίας των γυρισμάτων της ταινίας *Οι Κλέφτες* (Τhe Grifters, 1990). Η Μπέτι Μίντλερ επίσης τον απέρριψε πριν καταλήξει στην Κάθι Μπέιτς.

Box office
----------

Με προϋπολογισμό 20.000.000 δολάρια, το *Misery* έκανε άνοιγμα τριημέρου στη 2η θέση με 10 εκατομμύρια δολάρια. Συνολικά απέφερε 61,2 εκατομμύρια δολάρια στο αμερικανικό box office.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα | Παραπομπή |
| --- | --- | --- | --- | --- |
| Όσκαρ | Α' Γυναικείου Ρόλου | Κάθι Μπέιτς | Νίκη |  |
| Χρυσές Σφαίρες | Α' Γυναικείου Ρόλου - Δράμα | Κάθι Μπέιτς | Νίκη |  |

Το *Misery* ήταν υποψήφιο να συμπεριληφθεί σε δύο λίστες του Αμερικανικού Ινστιτούτου Κινηματογράφου:

* AFI 100 Χρόνια... 100 Τρόμοι
* AFI 100 Χρόνια... 100 Κινηματογραφικές Ατάκες, για την ατάκα "Είμαι η νούμερο 1 θαυμάστριά σου" ("I am your number one fan")

Το 1991 η Κάθι Μπέιτς έγινε η πρώτη γυναίκα ηθοποιός που κέρδισε το Όσκαρ α' γυναικείου ρόλου για ταινία τρόμου/θρίλερ. Ο πρώτος ηθοποιός που βραβεύτηκε ήταν ο Φρέντρικ Μαρτς για την ταινία *Δρ. Τζέκιλ και Μίστερ Χάιντ* (Dr. Jekyll and Mr. Hyde) το 1931. Το 1992 ακολούθησαν οι Άντονι Χόπκινς και Τζόντι Φόστερ για την ταινία *Η Σιωπή των Αμνών* (The Silence of the Lambs). Μέχρι και σήμερα το *Misery* είναι η μόνη ταινία βασισμένη σε βιβλίο του Στίβεν Κινγκ που βραβεύτηκε με Όσκαρ.

Παραπομπές
----------

1. 1 2  www.imdb.com/title/tt0100157/. Ανακτήθηκε στις 11  Απριλίου 2016.
2. 1 2 3 4 5 6 7  bbfc.co.uk/releases/misery-1970-2. Ανακτήθηκε στις 11  Απριλίου 2016.
3. 1 2 3 4  stopklatka.pl/film/misery. Ανακτήθηκε στις 11  Απριλίου 2016.
4. 1 2  www.allocine.fr/film/fichefilm\_gen\_cfilm=6432.html. Ανακτήθηκε στις 11  Απριλίου 2016.
5. ↑  www.filmaffinity.com/es/film626037.html. Ανακτήθηκε στις 11  Απριλίου 2016.
6. 1 2 3 4  www.imdb.com/title/tt0100157/fullcredits. Ανακτήθηκε στις 11  Απριλίου 2016.
7. 1 2  (Τσεχικά) *Česko-Slovenská filmová databáze*. 2001.
8. ↑  (Αγγλικά) *Internet Movie Database*. www.imdb.com/title/tt0100157/releaseinfo. Ανακτήθηκε στις 14  Απριλίου 2017.
9. ↑  «Misery (1990)». *Rotten Tomatoes*. Ανακτήθηκε στις 20 Ιουνίου 2012.
10. 1 2  «The 63rd Academy Awards (1991) Nominees and Winners». oscars.org. 25 Μαρτίου 1991. Αρχειοθετήθηκε από το πρωτότυπο στις 6 Οκτωβρίου 2014. Ανακτήθηκε στις 15 Ιανουαρίου 2012.
11. 1 2 3 4 5  «Trivia for Misery». IMDb. Ανακτήθηκε στις 30 Μαρτίου 2011.
12. ↑  «Misery». horrorphile.net. 18 Απριλίου 2007. Ανακτήθηκε στις 30 Μαρτίου 2011.
13. ↑  «Anjelica Huston Trivia». Αρχειοθετήθηκε από το πρωτότυπο στις 29 Σεπτεμβρίου 2011. Ανακτήθηκε στις 30 Μαρτίου 2011.
14. ↑  «QUIZ: Which Oscarless star turned down Kathy Bates' role in Misery?». *L.A. Times*. goldderby.latimes.com. 31 Οκτωβρίου 2008. Αρχειοθετήθηκε από το πρωτότυπο στις 5 Δεκεμβρίου 2013. Ανακτήθηκε στις 30 Μαρτίου 2011.
15. ↑  «Box office / business for Misery». IMDb. Ανακτήθηκε στις 30 Μαρτίου 2011.
16. 1 2  «Misery στο Box Office Mojo». Box Office Mojo. Ανακτήθηκε στις 30 Μαρτίου 2011.
17. ↑  «Golden Globes». *goldenglobes.org*. IMDb. 19 Ιανουαρίου 1991. Ανακτήθηκε στις 15 Ιανουαρίου 2012.
18. ↑  «AFI's 100 Years...100 Thrills Nominees» (PDF). American Film Institute. 2002. Αρχειοθετήθηκε από το πρωτότυπο (PDF) στις 6 Ιουλίου 2011. Ανακτήθηκε στις 20 Ιουνίου 2012.
19. ↑  «AFI's 100 Years...100 Movie Quotes Nominees» (PDF). American Film Institute. 2005. Αρχειοθετήθηκε από το πρωτότυπο (PDF) στις 6 Ιουλίου 2011. Ανακτήθηκε στις 20 Ιουνίου 2012.
20. ↑  Robert Vaux. «Horror Movie Fun Facts». ehow.com. Ανακτήθηκε στις 30 Μαρτίου 2011.
21. ↑  «Horror Films Part 1». *Filmsite*. Ανακτήθηκε στις 30 Μαρτίου 2011.
22. ↑  «OSCAR: A History with Horror». moviegamut.com. 13 Φεβρουαρίου 2011. Αρχειοθετήθηκε από το πρωτότυπο στις 24 Φεβρουαρίου 2011. Ανακτήθηκε στις 30 Μαρτίου 2011.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Misery (ταινία)** |

* *Misery* στο IMDb

  


|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 293128033
* GND: 4573762-9
* BNF: cb14636711d (data)

 |

 |